*Шымкент қаласының әкімі*

*М.Әйтеновтың баяндамасы*

**Құрметті қала тұрғындары!**

Қазақстан Тәуелсіздік жылдары зор табысқа жетті. Елбасы саясатының арқасында экономика дамыды. Халықтың тұрмысы жақсарды. Әлемде өз орны бар мемлекетке айналдық.

Бүгінде Президент Қасым-Жомарт Кемелұлы Тоқаев ауқымды реформаларды бастады.

**1.Мақсат - халықтың әлеуметтік жағдайын жақсарту. Экономиканы деверсификациялап, жұмыссыздықты азайту. Мемлекеттік басқаруды жетілдіріп, коррупцияға жол бермеу. Әділетті қоғам орнату.**

Президенттің басты ұраны ­– **«ИГІЛІК БАРШАҒА!»**.

Әрбір азамат Қазақстанның дамуын сезінуі тиіс. Еңбек еткен әр адам жеке табысқа жетуі, өзінің әл-ауқатын жақсартуға жаңа мүмкіндіктер жасау қажет. Елде әлеуметтік әділеттілік орнауы шарт.

Президенттің **“Сындарлы Қоғамдық Диалог – Қазақстан тұрақтылығы мен өркендеуінің негізі”** атты Жолдауы осы мақсатты көздейді.

2. Президент Жарлығы бойынша әкімдер халыққа есеп беруі тиіс. Осыған орай **2019 жылы атқарылған жұмыстар жөнінде есеп беруге алдарыңызға келіп тұрмын.**

**Шымкенттің дамуы ­­- әрқашан Елбасы мен Президенттің назарында.**

Қалаға келген сапарында **Елбасы «Шымкент Орта Азияның экономикалық және мәдени орталығы болуы тиіс. Мұнда экономиканың перспективалы салалары бар. Мысалы азық-түлік, тоқыма кластері, құрылыс материалдары, фармацевтика салалары. Туризмді де дамыту қажет. Шымкент қонақтар үшін жайлы әрі тартымды мегаполиске айналуы тиіс»** деген еді.

**Біз осы мақсаттарға қол жеткізуді көздейміз.**

Шымкент қаласы **ТМД елдерінің мәдени астанасы** атанды.

Биыл **ЮНЕСКО-мен бекітілген Шымкенттің** **2200 жылдық** мерейтойы атап өтіледі.

**3.Президент өз Жолдауында әкімдерге халықты мазалайтын проблемаларды жедел шешуді тапсырды.**

**Осы мақсатта бизнесті қолдау, жаңа жұмыс орындарын ашу бойынша көп жұмыс істеуіміз қажет.**

Инфрақұрылым, баспана, білім және медицина, қауіпсіздік салалары да негізгі бағыт болады.

Өткен жылы қалада біршама жұмыстар атқарылды. Жоспарлы индикаторларға қол жеткізілді.

Өнеркәсіп өнімі 2018 жылмен салыстырғанда **15** пайызға өсті.

Ауыл шаруашылық өнімі **6,3** пайызға, тұрғын үй құрылысы **19,2** пайызға, ал, бөлшек сауда **7,1** пайызға артты.

Экономикаға қуат беретін басты сала – **өнеркәсіп.**

Республика бойынша **индустриалды-инновациялық даму** бағдарламасы іске асырылуда.

4. Шымкентте бағдарлама аясында 3 жылда **24 кәсіпорын** ашылды.**1300** тұрақты жұмыс орны **пайда болды.**

**Өткен жылы «Альянс» компаниясының жіп иіру фабрикасы қайта іске қосылды. Ол бірнеше жылдан бері тоқтап тұрған еді.**

Қалада 2 индустриялды аймақ тиімді жұмыс жасауда. **Қазіргі таңда, 64 млрд.теңге инвестициялар тартылып, 72 жоба іске қосылды. Осының есебінен 4 мыңнан астам адам жұмыспен қамтылып, бюджетке 13,4 млрд.теңге салық түсті.**

**Біз осы бағыттағы жұмыстарды жалғастыруымыз қажет.**

Бүгінгі күні, индустриялық аймақтар кәсіпорындарға толған, бос жерлер жоқ. Осы мақсатта алдағы 3 жылда жаңадан 2 индустриялды аймақ ашуды қолға алдық.

Біріншісі - **«Жұлдыз»** индустриялық аймағы. Территориясы ­- **306 гектар**. Қазір техникалық-экономикалық негіздемесі әзірленуде.

5. Инвесторлардың қызығушылығы зор. Бүгіннің өзінде **20 жобаны** іске асыру бойынша ұсыныс түсті.

Инвестиция көлемі - **20 млрд. теңге.** Жобалар іске қосылғанда **1 мың жаңа жұмыс орны** ашылады.

Екіншісі - «**Агроиндустриалды аймақ».** Территориясы ­- 136 гектар. Қазір жобалық-сметалық құжаттары әзірленуде.

**Онда ауылшаруашылық өнімдері терең өңделеді. Мұнда да 20 жоба жүзеге асады. 109 млрд. теңге инвестиция тартылып, 1 мыңнан астам тұрақты жұмыс ашылады** *(маусымдық 3 мың жұмыс орны)*.

**6.Нәтижесінде, қалада жаңа өнім түрлері шығарылады. Өнім көлемі 562 млрд.теңгеден (2019 ж) 800 млрд.теңгеге дейін көбейеді.**

**Сапалы өнім шығару үшін озық технология әкелуіміз қажет. Бұл ­­- стратегиялық міндет.**

Алдағы 3 жылда **шетелдік инвесторлардың** қатысуымен (Оңтүстік Корея, Ресей, Қытай, Түрік, Өзбекстан, Испания, Франция) кемінде 15 жоба іске асырылады.

Оған **2,5 млрд. АҚШ** доллары көлемінде **шетелдік инвестиция** тартылады. Нәтижесінде **2 мыңнан** астам адам жұмыспен қамтылады.

*АУЫЛШАРУАШЫЛЫҒЫ.*

**Келесі негізгі сала – ауылшаруашылығы. Соңғы жылдары ауылшаруашылығы жақсы динамика көрсетуде.**

**Өткен жылы 29 млрд.теңгенің өнімі өндірілді.**

Салаға соңғы 3 жылда 2,6 млрд.теңге инвестиция салынды. 56 гектар жылыжай іске қосылды. 215 гектар қарқынды бау егілді.

Етке 24 мың бас ірі қара бордақыланды, 111 жанұялық сүт фермасы ашылды.

**Бұл мақсатқа бюджеттен 3 млрд.теңге субсидия төленді.**

**7.Биыл субсидия көлемін 4 млрд. теңгеге дейін көбейттік. Алдағы 3 жылда 7 сүт фермасы ашылады, 36 мың ірі қара бордақыланады. Үлкен 3 құс фермасы іске қосылады.**

**1600 гектар қарқынды бау егіледі. 92 гектар өндірістік жылыжай салынады.**

Агроиндустриалды аймақ жобасы іске асырылады. Бұл өнім көлемін **40 млрд.теңгеге** жеткізуге мүмкіндік береді.

*ШАҒЫН ЖӘНЕ ОРТА КӘСІПКЕРЛІК.*

**Президент өз Жолдауында кәсіпкерлікті қолдауға ерекше көңіл бөлді.**

**Микро және шағын бизнес табысына салынатын салықтан үш жылға босатты.  Сонымен қатар, тексеріс жүргізуге үш жылға тыйым салды.**

8.**Бұл – бизнесмендерге үлкен қолдау. Қалада 69 мыңнан астам кәсіпкерлік субъектісі бар. Онда 148 мың адам жұмыс істейді.**

Бүгінгі күнге, қалада кәсіпкерліктің жалпы өнімдегі үлесі 27 пайызды құрайды, бұл әліде аз. Дамыған елдерде бұл көрсеткіш 50 пайыздан асады. Біз осыған ұмтылуымыз қажет.

Алдағы үш жылда бизнестің жол картасы және **жаппай кәсіпкерлікті дамыту бағдарламасы аясында 300 жобаға қолдау көрсетілетін болады**. Жобалардың құны - 3,3 миллиард теңгені құрайды.

**9. Нәтижесінде салада жұмыс істейтіндер саны 148 мыңнан 175 мың адамға дейін көбейеді. Жалпы өнімдегі үлесі 27 пайыздан 33 пайызға жеткізіледі.**

Мемлекет тарапынан кәсіпкерліктің дамуына барынша қолайлы жағдай жасауда. Сайып келгенде, кәсіп жасау ескі көз қарасты өзгертті. Азаматтардың іскерлік мәдениетін, әлеуметтік жағдайын жақсартуға жол ашты.

10. Осы ретте бизнес өкілдері әлеуметтік **жауапкершілікті ұмытпаған** жөн.

**Табыс алумен бірге қайырымды болуға, санитарлық және еңбек талаптарын қатаң сақтауға, бағаның негізсіз өсуіне жол бермеуге шақырамын.**

**Құрметті жиынға қатысушылар!**

**Қалада инженерлік инфрақұрылым өзекті мәселе**. Оның бірнеше себебі бар. Халық саны жедел өсуде. Жаңадан 41 елді мекен қалаға қосылды. Осының салдарынан магистралды жүйелердің қуаты жетіспеуде.

**11. Алдағы 3 жылда осы мәселені барынша шешуге жұмыс істейтін боламыз.**

**Ауыз су бойынша қаладағы 81 елді мекеннің 63-і толық қамтылған, 10-ы жартылай, 8 елді мекені тасып ішеді. Қамтылуы 94,7%.**

Халықты ауыз сумен қамту үшін өткен 3 жылда 31 мыңнан астам тұрғыны бар 9 елді мекенге ауыз су құбыры тартылған.

**Қазіргі таңда қаланың солтүстік бөлігіндегі жаңа шағынаудандарды дамытуға ауыз судың қуаты жетіспейді. Бұл мәселені шешу үшін 3 магистралды құбыр салуымыз қажет.**

Биылғы жылы қалалық бюджеттен **8 елді мекенді сумен қамтитын 2 магистралды су құбырының құрылысы жүргізіледі** *(жалпы құны 4 518,6 млн. тг.).*

Сонымен қатар, шалғайдағы **5 елді мекенді сумен қамтитын магистралды су құбырының** құрылысы жүргізілуде*.*

12.Нәтижесінде, биылғы жылы **140 мың халқы бар тасымал арқылы су ішіп отырған 8 елді мекен және жартылай сумен қамтылған 5 елді мекеннің мәселесін** шешу жоспарлануда.

Алдағы 3 жыл ішінде жартылай қамтылған **10 елді мекен және қалаға жетіспейтін магистралды су құбырларын тартуды** жоспарлап отырмыз.

**Канализация бойынша. Қала орталығы және 81 елді мекеннің 18-і ғана қамтылған. 63 елді мекенді канализацияға қосуымыз қажет.** **Қала бойынша көрсеткіш 49 пайыз**.

Қалада жалғыз шайынды су тазарту кешені бар. Оның қуаттылығы 150 мың метр куб, ал нақты қажеттілік 360 мың метр куб. Бұл барлық елді мекендерді канализацияға қосуға қуаты жетпейді.

Өткен 3 жылда 47 мыңнан астам тұрғыны бар 6 елді мекенге ішкі орамдық, 266 км магистралдық жүйелер тартылған.

**Биыл 100 мыңнан астам халқы бар 7 елді мекенді қамтитын Арғынбеков - Жібек жолы магистралды канализация** жүйесінің құрылысына 850 млн. теңге бөлінді.

Сонымен қатар, 3 жылдық жоспар бойынша 26 км кәріз коллекторының және қуаты 150 мың метр куб. тазарту қондырғысының құрылысын кезең-кезеңімен салу жоспарлануда.

**13. Нәтижесінде, 13 елді мекен канализация жүйесіне қосылып, коллектордың қабылдау қуаты артатын болады** *(қамту көрсеткіші* ***49 пайыздан 59 пайызға*** *жетеді)*.

**Газбен қамту бойынша.** Қолданыстағы екі АРГС-тің қуаты қаланың дамуына толық жетпейді *(қуаты 180 мың метр куб, нақты қажеттілік 250 мың метр куб).* 12 елді мекен газға қосылмаған. Соңғы 3 жылда 8 елді мекенге газ құбырлары тартылған.

Биылғы жылы республикалық бюджеттен қуаты сағатына 250,0 мың метр куб құрайтын **№3-ші АГРС құрылысына 3,4 млрд.теңге қаржы бөлінді**. Құрылысын 2022 жылы аяқтау жоспарлануда *(Жалпы құны 9 463 млн. теңге, 2020 ж. жоспар 3 391 млн. тг, оның ішінде РБ 2 446 млн. тг, ЖБ 945 млн. тг).*

Оған дейін газ тапшылығын шешу үшін, Сайрам ауданы **Қасым Датқа ауылынан ұзындығы 13,5 км құрайтын магистралды газ құбыры тартылады**.

**14. Нәтижесінде, 3 жылда 120 мың халқы бар 15 елді мекенде газ мәселесі шешу жоспарлануда**.

**Электр энергиясы бойынша.** Қаладағы 81 елді мекеннің 46-на сапалы электр беріледі, 35-нде сапа төмен. **Қамтылуы 93 пайызды** құрайды.

Соңғы 3 жылдың ішінде **9,7 млрд.теңгеге 10 елді мекенге электр желісі және 2 подстацияның құрылысы** салынған.

**Қазіргі таңда, қаланың солүстік бөлігіне электр энергиясының қуаты жетіспеуде.**

**Осы мәселені шешу үшін қуаты 220 кВ Бозарық подстанциясының құрылысы жүргізілуде. Ағымдағы жылы пайдалануға беруді жоспарлап отырмыз.**

Сонымен қатар, екі подстанцияның құрылыстары жүргізілуде *(қуаты 110 кВ "Ақжар" және "1-М-1")*. Келесі жылы пайдалануға беріледі.

15. Нәтижесінде, қуаты 110 кВ құрайтын төрт *("Астана-1", "Астана-2", "1-М-1", "Ақжар")* подстанция іске қосылып, электр қуатымен қамту 180 МВт-тан 300 МВт артады.

Бұл қаланың қажеттілігін шешуге мүмкіндік береді. **Осының арқасында 90 мың халқы бар 30 елді мекеннің мәселесі шешіледі.**

**Халықты тұрғын үймен қамту.**

2019 жылы қалада 524 мың шаршы метр тұрғын үй пайдалануға берілді. Бұл көрсеткіш өсімі жағынан республикада **алғашқы үштіктің** қатарында *(Түркістан және Алматы облысынан кейін).* Жалпы өткен 3 жылда **1,3 млн.шаршы** метр тұрғын үй салынды.

Соның ішінде өткен жылы мемлекеттік бағдарламалар аясында **2 836 пәтерлі 53 тұрғын үй пайдалануға беріліп, 450 көпбалалы отбасы, 242 халықтың әлсіз топтары, 904 жастар баспанамен қамтылды.**

Бірақ та, халықтың жылдам өсуіне байланысты **баспана мәселесі өзекті болып тұр**.

Қазіргі таңда тұрғын үй кезегінде 140 мың азамат тіркелген *(оның ішінде 40 мың - коммуналдық тұрғын үй кезегінде, 100 мың кредиттік тұрғын үй кезегінде).* Оның ішінде 5 мыңы көпбалалы отбасылар.

Осыған байланысты биылдан бастап тұрғын үй құрылысы қарқынды жүреді. Негізгі құрылыс – **Шымкент сити, Тұран, әкімшілік-іскерлік орталығы** аумағында салынады.

16. Алдағы 3 жылда **32 816 пәтерлі 652 көп қабатты тұрғын үй салуды жоспарлап отырмыз** *(2,2млн.ш.м.алдынғы 3 жылмен салыстырғанда 1,7 есеге өседі).* Оның ішінде биылғы жылы 12 117 пәтерлі 227 тұрғын үйдің құрылысы жүреді. **Жоспар бойынша 4 640 пәтерлі 89 тұрғын үй пайдалануға беріледі.**

**Көлік инфрақұрылымына келетін болсақ,**  қалада 2 977 км автомобиль жолдары бар. Оның ішінде:

- 1 758 км асфальт бетонды *(59%)*;

- 1 107 км шағал тас *(37%)*;

- 112 км топырақ*(4%)*.

**Қаладағы қанағаттанарлық жолдардың үлесі 57 пайызды құрайды** (1 682 км).

Қолданыстағы магистралды жолдардың өткізу қабілеті тәулігіне 20 - 35 мың автокөлік. Ал, нақты көрсеткіш 50-70 мың автокөлік немесе екі есеге көп.

**Осы мәселені шешу үшін, магистралды көшелерді қайта құру және жаңа жолдар салу қажет.**

Бұл бағытта соңғы 3 жылда біршама жұмыстар атқарылған. 82 көшені күрделі, 269 көшені орташа, 441 км топырақ жолға тас төселген. Ұзындығы 161 км 64 жолда құрылыс пен қайта құру жұмыстары жүріп, оның 50 км пайдалануға тапсырылған.

**Биылғы жылы 95 км топырақ жолдарға тас төселеді. 65 көшені күрделі, 162 көшеде орташа жөндеу жүреді.**

Жолдардың өткізу қабілетін көтеру үшін 13 магистралды жолды қайта құру, **2 үлкен жолайырықтың** *(Рысқұлов-Қонаев, Бәйдібек би - Арғынбеков)* және **4 көпірдің** құрылысы, **Қонаев даңғылының** жалғасы, **А-2 айналма** жолы, **№1 автожол**, **Адырбеков көшесін** қайта құру, **Әл-Фараби көшесінің** жалғасын салу жоспарлануда.

**Қоғамды көлік саласында автобустарды жаңалау жұмысы жалғасады.**

**17. Өткен жылы қаламызға 300 автобус алынды. Биылғы жылы 590 автобус алуды жоспарлап отырмыз.**

**Нәтижесінде, жолаушылар тасымалы қызметінің сапасы жақсарады, электронды билет жүйесі енгізіліп, жаңа форматтағы диспетчерлік орталық жұмыс істейді.**

**Қоғамдық қауіпсіздікті қамтамасыз ету бойынша.**

Мемлекет басшысы халыққа Жолдауында «құқық қорғау органдарын реформалау маңызды міндет. Полицияның мемлекеттік күштік құрылымындағы бейнесі бірте-бірте өзгеріп, қауіпсіздікті қамтамасыз ету үшін азаматтарға қызмет көрсететін органға айналды» деп айтқан болатын.

Осы мақсатта қаладағы 4 аудандық полиция басқармаларының жанынан «бір терезе» қағидаты бойынша **фронт-офистер ашылды.**

Сонымен бірге, өткен жылы полиция департаментіне жаңадан **109 қызметтік автокөліктер** берілді. Жол көлік оқиғаларының алдын алу үшін 35 жерге 100-ден аса «сергек» камералары орнатылды. Полиция қызметкерлеріне 1402 дана планшеттер берілді.

Қазіргі таңда біршама жақсы динамика бар. Атап айқанда, **2019 жылы жол-көлік оқиғалары саны - 12,2%, жол-көлік оқиғаларынан қайтыс болғандар 1,3%-ға*,* жарақат алғандар 6,2% төмендеді.**

**Білім беру саласында** өткен оқу жылында 401 оқушы «Алтын белгі», 360 оқушы «Үздік аттестат» алды. Республикалық және Халықаралық ғылыми байқауларда 34 оқушы жеңімпаз атанды.

18. Біздің басты байлығымыз – ол балаларымыз. Жаңа оқу жылында **оқушылар саны 10 мыңға өсті**. Әрине, көбейгеніміз қуантарлық жағдай. Жылына жаңадан 7-8 мектеп салуымыз қажет.

Қазіргі таңда, негізгі ресурстар білім саласын көтеруге бағытталуда.

Өткен 3 жылда бюджет есебінен 12600 орындық 19 мектеп, 535 орындық 2 балабақша салынған. Мемлекеттік тапсырыс арқылы 8 мың орындық 15 жекеменшік мектептер ашылды. **Балабақшамен қамту көрсеткіші 85 пайыздан өткен жылы 99 пайызға жетті.**

Кәсіптік білім беру саласында бірінші кезекте еңбек нарығына қажетті мамандарды даярлауға аса көңіл бөлу қажет.

Осы мақсатта **«Химфарм» зауытының негізінде құрылған цифрлық инженерлік білім беру орталығы ашылды.** Бұл жерде IT-технологиялар автоматтандырылған метрология және технологиялық процесстерді басқару саласындағы колледждер мен жоғарғы оқу орындарының студенттері тәжірибе алады.

**Елбасының 5 әлеуметтік бастамасы аясында** Оңтүстік Қазақстан мемлекеттік педагогикалық университетіне студенттер үшін **550 орындық 2 жатақхана** пайдалануға берілді.

19.Алдағы үш жылда **42 мектептің** құрылысы, 25 мектеп және 8 балабақшаны күрделі жөндеу жұмыстары жүреді.

Биылғы жылы бюджет есебінен 7 020 орындық 12 мектептің құрылысы жүргізілуде. Оның ішінде **жыл соңына дейін 5 700 орындық 7 мектеп пайдалануға беріледі**. Бұдан басқа, мемлекеттік-жекешелік әріптестік шеңберінде (ГЧП) 9 800 орындық 10 мектептің құрылысы басталуда.

Мектептерге 9000 дана компьютер, 18 000 дана парта, 134 мектепке бейне камералар орнатылады.

**20.Нәтижесінде 19 үш ауысымды мектептің 15-сі, типтік емес 6 мектептің 5-нің мәселесін шешуді жоспарлап отырмыз**.

**Денсаулық сақтау саласында** өткен жылы жедел жердем қызметіне **100 жаңа автокөлік берілді**. Бұл мемлекеттік-жекешелік әріптестік арқылы орындалды.

Сонымен қатар осы әдіспен **2 ірі жоба іске асырылды**.

Атап айтқанда **«Медикер»** медициналық орталығы ашылды. Бұл мемлекеттік емханалардағы жүктемені 20-30 мың адамға азайтты.

**Қайтпас-1** шағынауданында 500 орындық емхана құрылысы аяқталды.

Бірақ, медицина мекемелерінің материалдық-техникалық базасы төмен деңгейде. Кадрлардың кәсіби біліктілігін көтеру қажет. Халық санының тұрақты өсуі медицина нысандарының қажеттілігін арттыруда.

**21.Осы мақсатта алдағы 3 жылда 10 денсаулық сақтау нысаны салынады. Оның ішінде жеке инвестордың есебінен 1000 орындық заманауи аурухана бар.**

Бюджет есебінен биыл №2-ші аурухана, қалалық перзентхана және “Ана мен бала” орталығы күрделі жөндеуден өтеді. Бұл мақсатқа 5,9 млрд.теңге бөлінді.

Биыл 1045 медициналық кадрлардың біліктілігін арттыру үшін **Израиль, Германия, Ресей, Литва елдерінің жетекші мамандарымен мастер-класстар өткізіледі**. Оның ішінде акушер-гинеколог, дәрігер-реаниматолог, фельдшерлер ең үздік халықаралық тәжірибені қолданудың әдістерімен оқытылады. Алдағы 3 жылда әр жыл сайын 30 пайыздан медицина саласының мамандары өз біліктілігін жетілдіретін болады.

**33 медицина мекемесіне 1,5 млрд.теңгеге** жаңа медициналық құралдар алынады.

Бұдан басқа, **қала тұрғындарын күрделі ауру түрлерін өзімізде емдейтін жобаларды қолға алып отырмыз.** Атап айтсақ:

**Кардиологиялық орталықты** «Ұлттық ғылыми кардио-хирургиялық орталықтың» басқаруына берілу жоспарлануда.

Қатерлі ісік ауруларын емдеу үшін мемлекеттік-жекешелік әріптестік аясында **позитронды-эмиссиондық томографиясын (ПЭТ)** іске қосу жоспарлануда.

Бедеулікті емдеу үшін **«Репродуктивті медицина институтының Шымкент қалалық филиалы»** ашылады. Бұл өз кезегінде, жыл сайын 500-ден астам азаматты қаламызда емделуге мүмкіндік береді.

**Келесі сала әлеуметтік қорғау және жұмыспен қамту.**

Өткен жылы халықтың әлсіз топтарын қолдау мақсатында **62 200 отбасыға 29 млрд. теңге** атаулы әлеуметтік көмек төленді *(2018 ж – 11 260 отбасы).*

Жаңа жылдан бастап **4 және одан көп көпбалалы отбасыларға** табысына қарамастан мемлекеттік жәрдемақы төленеді *(4 бала -42 496 тг, 5 бала – 53 127 тг, 6 бала – 63 757 тг, 7 және одан көп – 74 388).*

**Бұл өз кезегінде көпбалалы отбасылардың әлеуметтік жағдайын біршама жақсартуға септігін тигізеді.**

Осының есебінен биылғы жылы **атаулы әлеуметтік көмек тағайындаудың тәртібі өзгерді**.

**22. Бұл жүйе ашық әрі әділетті болып, адамдарды бейқамдыққа емес, еңбек етуге ынталандыру қажет.** **Көмек, негізінен жұмыс істейтіндерге беріледі.**

Жағдайы төмен отбасыларға атаулы әлеуметтік көмекпен бірге, олардың балаларына **кепілдендірілген әлеуметтік пакет** беріледі.

Пакеттің құрамына 1-6 жасқа дейінгі балаларға тоқсан сайын жеке гигиеналық құралдар, ай сайын азық-түлік жинағы кіреді.

6-18 жас аралығындағы балаларға тегін ыстық тамақ, оқу құралдары, киім кешек беріледі. Жол ақысының 50 пайызы өтеледі.

**Сондай-ақ, әлеуметтік қорғалмаған санаттағы азаматтарға да қолайлы орта жасау - біздің басты міндетіміз.**

Осы мақсатта өткен жылы аға-буын өкілдерін қолдау үшін **«Белсенді, ұзақ өмір сүру»** орталығы ашылды. Ол жерде зейнеткерлер спортпен шұғылданады. Кітапхана, кинозал, емдеу бөлмелері қызмет көрсетеді.

Биыл **Жеңістің 75 жылдығына орай Ұлы отан соғысы ардагерлеріне 300 мың теңге** көлемінде бір реттік көмек төленеді.

Нұр-Сұлтан және Мәскеу қалаларында өтетін Ұлы жеңістің мерейтойына жолақысы өтеледі.

**23.Қаламызда мүгедек жандарға қолайлы жағдай жасау - маңызды мәселенің бірі.**

Өткен жылы қаладағы **36 мыңнан астам мүгедек** жандарға әлеуметтік және инва такси, қоларба, гигиеналық құралдар, курортқа жолдама берілді. Бұл мақсатқа **2,3 млрд.теңге қаржы** бағытталды. Биылғы жылы мүгедектерді әлеуметтік қолдауға **3,4 млрд.теңге** қаржы бөлініп отыр. Бұл өткен жылмен салыстырғанда **1,1 млрд. теңгеге** көп.

Одан басқа, мүгедек жандарға оңалту қызметін көрсету үшін **“Шапағат”** коммуналдық мекемесі ашылды.

24.Биылғы жылы, 4 аудан аумағында ардагерлерді бейімдеу орталығының филиалдары ашылады. **150 орындық мүгедектерді оңалту орталығын салуды жоспарлап отырмыз.**

Өткен 3 жылда қаламызда **71 мыңнан** астам жаңа жұмыс орындары ашылды.

Алдағы 3 жылда мемлекеттік қолдау шаралары аясында **80 мыңға жуық жұмыс орнын** ашу жоспарлануда *(оның 50 мыңнан астамы тұрақты).*

25.Нәтижесінде жұмыссыздық деңгейі **5,1 пайыздан 4,9 пайызға** төмендету көзделуде.

**Жастар саясатына келетін болсам,** қаламызда **264 мыңнан** астам жастар бар. Оларды бірінші кезекте баспана және жұмыс мәселесі толғандырады.

Өткен жылы жұмыс істейтін жастарға **904 пәтер** берілді. 2020-2022 жылдары – **2 700 пәтер** беріледі.

**26.Қазіргі таңда, өз ісін бастаймын деген жастарға жақсы мүмкіндіктер бар.**

Мәселен өткен жылы **«Бастау бизнес»** жобасы бойынша 165 жас оқып, әр-қайсысына 505 мың теңгеден грант берілді.

**«Жас кәсіпкер»** жобасы бойынша да 505 мың теңгеден 876 жасгрант алды.

**«Бизнестің жол картасы - 2020»** шеңберінде 11 жас кәсіпкердің жобасы 120 млн. теңгеге қаржыландырылды.

27.2020 жылды Президент **«Волонтерлар жылы»** деп жариялады. Осы мақсатта қалада ауқымды іс-шаралар өтеді. Оған жастарды белсенді атсалысуға шақырамын.

Волонтерлар жылын ұйымдастыру үшін **«волонтерлар мектебі»** ашылады. Ол жерде:

**«Біргеміз»** жалпы ұлттық жобасы;

Балалар үйлерінің тәрбиеленушілеріне **«Тәлімгер»** жобасы;

**«Шымкент - қайырымды қала»** жобасы ұйымдастырылады.

**Мәдениет саласы бойынша** биыл Шымкент **ТМД елдерінің мәдени астанасы атанды**.

**Осыған орай наурыз­-қараша айларында маңызды іс-шаралар өтеді. Бұл - Шымкенттің халықаралық аренада танылуына алғашқы қадам.**

Қалаға бірнеше елден делегаттар мен туристер келеді. **Қонақтарға сапалы қызмет көрсетіп, мәдениет пен өркениетінімізді көрсете білу қажет.**

Одан бөлек, **ЮНЕСКО-мен бекітілген қаламыздың 2200 жылдық мерейтойын** атап өтетін боламыз.

**28. Бұл шараның маңызы зор. Көп елдер туризмнен мол табыс алып жатыр. Биылғы іс-шаралар қаламыздың халықаралық беделін өсіреді. Сол арқылы сыртқы туризм дамиды.**

**Бүгінгі таңда, атаулы іс-шараларға дайындық жұмыстары қызу жүргізілуде.**

**Ескі қала – Цитадель** қалпына келтіріліп жатыр. Жұмыс биыл толық аяқталады.

Одан басқа, республикалық деңгейде **Әл-Фараби бабамыздың** 1150 жылдық, **Абай атамыздың** 175 жылдығы, **Ұлы жеңістің 75 жылдығына** орай мерекелік іс-шаралар өтеді. Өздеріңізге белгілі, Президенттің тапсырмасы бойынша ысырапшылдыққа жол бермей іскерлік сипатта, ғұлама тұлғаларымыздың еңбектерін халық арасында кеңінен дәріптеу жұмыстары жүргізіледі.

*ҚАЛАНЫ АБАТТАНДЫРУ БОЙЫНША.*

**29.Құрметті Шымкенттіктер, жоғарыда айтып өттім, биыл қаламызда мерекелік іс-шараларға толы жыл.**

Қаланың көркімен санитарлық тазалығы статусына сай болуы тиіс.

Баршаңыз ортақ үйіміз **«ең таза, ең жасыл қала»** бастаманы қолдайды деген ойдамын.

**30.Сондықтан, әрбір қала тұрғынын өз ауласын таза ұстауға, ағаш егуге, қоғамдық орындарда мәдениетті болуға, сенбілікке белсенді қатысуға шақырамын.**

Осы мақсатта жаңадан **3 саябақтың құрылысы** жүргізілетін болады. Олар: Әкімшілік-іскерлік орталығы, №1 автожол бойында және Қасірет мемориалының жанында.

Ташкент, Түркістан және Бозарық бағыттарындағы қалаға кіре беріс жолдардың бойы абаттандырылады.

**31.Одан бөлек, 4 аудан әкімдеріне тұрғындарды толғандыратын мәселелерді шешуге биылғы жылы біршама қаржылай мүмкіндіктер берілді.**

**Әр ауданға 1 млрд.теңгеден қаржы бөлініп, көпқабатты тұрғын үй аулаларында 143 ойын және 79 спорт алаңшалары жөнделеді. Шет аудандардағы 39 көше жарықтандырылады.**

**Құрметті қала тұрғындары!**

**Қадірменді қауім!**

Өткен жылы әкімнің халықпен кездесуде **217 сұрақпен ұсыныс** түскен. Оның **186-сы оңды шешімін тапты**. Қалған **31 сауал бақылауға алынды**. Негізгі мәселелер шалғай елді мекендердегі инженерлік инфрақұрылымға қатысты. Аталған сұрақтарды 1 жылдың ішінде шешу мүмкін емес. Бұл бағытта жүйелі жұмыс жүргізу үшін **қаланың 3 жылдық жоспары дайындалды.**

**32.Алдымызда үлкен жоспарлар бар. Оның барлығы қолдан келетін шаруа. Барлығымыз бірлесіп, ортақ қаламыз үшін еңбек етуіміз қажет.**

**Сіздер қолдау көрсетіп, сенім білдірсеңіздер жақсы нәтижеге қол жеткіземіз деген ойдамын.**

**Баяндама аяқталды,**

**Тыңдағандарыңызға рақмет!**